google/wiki40b huggingface dataset:
Korsfjorden (Sør-Varanger)

Korsfjorden (nordsamisk: Ruossavuotna) er et sund mellom Bøkfjorden og der Kjøfjorden og Neidenfjorden møtes. Sundet ligger sør for Varangerfjorden i Sør-Varanger kommune i Finnmark. Sundet går mellom fastlandet og sørsida av Skogerøya, det har sitt østlige innløp mellom Svenskesteinneset og Tømmerneset, det vestlige innløpet er mellom Skogerøyneset og Buholmen.
E6 Strekker seg langs en del av sundet på fastlandssida, langs veien ligger de bebodde stedene Lonkuselv og Tusenvik. Den lille grenda Høybukt ligger også ved sundet, og i umiddelbar nærhet til den; Kirkenes lufthavn. Skogerøya er i sin helhet ubebodd i dag, men det fraflytta stedet Steinskjærnes ligger ved sundet. Deler av fastlandssida har militære restriksjoner i tilknytning til Garnisonen i Sør-Varanger.
Stridsvagn 103

Historie og utvikling

I midten av 1958 fikk Bofors en kontrakt for å utvikle en stridsvogn uten tårn, med automatlader og med et justerbart hydropneumatisk hjuloppheng og styresystem.  I midten av 1960 bestilte den svenske hæren 10 vogner i en førproduksjonsserie.  Den første Stridsvagn 103 sto ferdig i 1966, og produksjonen fortsatte til 1971, og mer enn 300 enheter ble bygget.
Da svenskene approberte Leopard 2A4 ble Stridsvagn 103 faset ut, uten noen sinne å ha blitt eksportert eller sett kamp.

Teknisk

Vognføreren og skytteren er samme person, og sitter på venstre side av skroget.  Vognkommandøren sitter på høyre side.  En radiooperatør sitter bak vognføreren.
Kanonen er en 105 mm 62 kalibre lang kalt L74, en variant av Royal Ordnance L7. Den kan avfyres når understellet er låst i stilling.  Kanonen mates fra et magasin bak i skroget som holder 50 skudd.  To 7,62 mm mitraljøser er montert i en boks på venstre side av skroget.  En annen mitraljøse kan opereres av vognkommandøren.
Stridsvagn 103 har to motorer, en Boeing 502/10MA gassturbin og en Rolls-Royce K60 sekssylindret dieselmotor. De er koblet sammen, og mens dieselmotoren kjøres hele tiden mens stridsvognen er operativ, er gassturbinen beregnet på bruk under forflyttning. Senere oppgraderinger byttet ut Rolls-Royce-motoren med en Detroit Diesel 6V-53T. Motorene og girkassen er montert foran i skroget.
Rôles d'Oléron

Rôles d'Oléron (reglene fra Oléron) var den første formelle formuleringen av maritime lover i det nordvestre Europa. 
Reglene ble kunngjort av Eleanora av Aquitaine på øya Oléron rundt 1160 og var basert på lovene vedrørende maritime forhold slik de ble praktisert i det vestlige delen av Middelhavet på den tiden. Engelske myndigheter mente at reglene ble kunngjort av Rikard I av England, mens man idag anser at det var hans mor, Eleanor av Akvitanien som sto bak.
Reglene ble etterhvert også publisert på engelsk og hadde en stor innflytelse på videre utvikling av maritim rett. I Norge og Norden kan blant annet bakgrunnen for sjøforklaring trekkes til reglene fra Oléron.
Djevel

Djevel er en ond ånd eller demon i flere religioner, i mytologi og folketro. Ordet djevel eller jævel kan også brukes om et ondt eller listig menneske. I flere sammenhenger er djevler en motsetning til engler og gode ånder.
Djevelen i bestemt form er i kristendom, jødedom og islam «Den onde», personifikasjonen av ondskapen i verden og herskeren over de ondes makter eller rike. I kristendommen og jødedommen kalles Djevelen ofte Satan, i islam Iblis, og beskrives som Guds eller Allahs motstander.
Djevel het djafull på norrønt, men ordet stammer opprinnelig fra det greske diabolos som betyr «bakvasker».
Djevelen har også gitt stoff til folkelige forestillinger, djevelpakt, besvergelser, eventyrfortellinger; («Fanden i Nødden», «Mumle Gåsegg» og «Fanden og Futen»), til en rekke sagntyper; («Unnslippe fra svarteskolen i Wittenberg» som omfatter historier om Petter Dass, «Djevelen som fjerde hjul på vogna», «Kortlaget og fanden», «Ukyndig bruk av svarteboka» og «Luftfart med djevelen eller en ond ånd») og sagnet til feleslåtten «Fanitullen», som også finnes dikterisk bearbeidet av Jørgen Moe.
Alabama Jubilee

«Alabama Jubilee» er en amerikansk sang, skrevet av George L. Cobb og Jack Yellen. Første innspilling var antageligvis den med komikerne A. Collins & B. Harlan, som ble utgitt på den akustiske 78-platen Columbia A 1721 i 1915.
Sangen blir betraktet som en amerikansk populærmusikkstandard.
De mest populære versjonene av «Alabama Jubilee» var Red Foleys versjon på singlen Decca 9-27810, utgitt i oktober 1951 (# 3 country, # 28 pop), og instrumentalversjonen med Ferko String Band Directed by William Connors fra 1955, dets eneste sang på listene, som nådde en trettendeplass på Cashbox-listen og en fjortendeplass på Billboard Jukebox-listen. Den ble utgitt på singlen Media 1010 i juni 1955. B-siden var «Sing a Little Melody» 
En instrumentalversjon  med Roy Clark fikk the Grammy Award for Best Country Instrumental Performance.
«Alabama Jubilee» er fremdeles en populær musikkorpssang.
Rødfrynset teglfly

Utseende

Et middelsstort til ganske stort (vingespenn 36 – 45 mm), rødbrunt nattfly. Den kan kjennes på at området mellom nyremerket og ringmerket i forvingen er mer eller mindre svart. Forvingen er lyst rødbrun, nyremerket er tydelig, lysgrått med rett bakkant. Ringmerket er større enn nyremerket og omtrent kvadratisk, men ofte dårlig avgrenset. Området mellom dem er delvis svart, ellers mørkt brunrødt. Mellomlinjene, som avgrenser vingens midtfelt, er doble og brede, grå med rødbrune kanter. Utenfor den ytre mellomlinjen er det et brunrødt tverrbånd, vingens ytterkant er rødlig grå. Bakvingen er lysgrå med en silkeaktig glans. Noen individer kan være mørkt grå. Vingefrynsene på begge vingepar er rødlige. Larven er naken, kort og trinn, grågrønn på farge med et lyst tverrbånd på ryggen av bakerste kroppsledd.

Levevis

Rødfrynset teglfly lever i skog, der larvene finnes på en rekke ulike trær, busker og urter. De voksne sommerfuglene flyr fra slutten av juni og ut juli.

Utbredelse

Den er utbredt i det meste av den palearktiske økosone bortsett fra Nord-Afrika, fra Vest-Europa østover til Kurilene og fra Nord-Norge sør til Himalaya. I Norge er den utbredt nord til Nordland.
Kommunestyre- og fylkestingsvalget 2011/Nord-Trøndelag

Kommunevise kommentarer

Fargekoder for partia:
Keiser Guangzong av Song

Liv og virke

Guāngzōng ga byen Chongqing dens nåværende navn, som betyr "Dobbel feiring." Ifølge Xu Wei begynte nanxi-teaterstilen i hans regjeringstid. Guāngzōng lyttet til rådene til forræderske embedsmenn og fratok den populære militære lederen Xin Qiji hans stilling. 
Keiser Guangzong, likesom hans to kommende ettertredere, er blitt betraktet som enfoldige og inkompetente ledere. Etter at Guangzongs far døde i 1194 ble keiserens manglende lederevner åpenbare. Hans bestemor tvang ham til å si fra seg tronen i 1194, siden han nektet å delta i begravelsesprosesjonen til sin far keiser Xiaozong av Song. 
Keiser Guangzong døde i 1200 nær Shaoxing, og ble gravlagt i Songliuling («Seks-Song-mausoleet») ved Shaoxing i det som i dag er provinsen Zhejiang.
Broadwell

Nye funksjoner

Broadwell prosessorer kommer til å ha integrerte grafikkprosessorer med støtte for Direct3D 11.2, OpenGL 4.3 og OpenCL 2.0. De støtter også Intel Quick Sync Videos VP8-dekoder og enkoder.

Historie

10. september 2013 viste Intel fram den nye Broadwell-prosessoren på en demonstrasjon på IDF. Intels administrerende direktør Brian Krzanich sa at prosessoren kom til å bruke så lite som 30 prosent mindre strøm som de tidligere Haswell-prosessorene. Krzanich sa også at Broadwell-prosessorer kom til å være på salg ved slutten av 2013; men har så langt blitt forsinket, på grunn av lavt utbytte fra måten Intel lager prosessorer med 14 nm store transistorer.
Mobile Broadwell-prosessorer er forventet rundt den fjerde halvdel av 2014, og firekjernesprosessorer med høy ytelse er forventet i 2015. De mobile prosessorene kommer til å få fordel av mindre strømforbruk.
18. juni 2014 sa Intel til CNET at noen spesialisere Broadwell-baserte produkter kom til å være tilgjengelig i den fjerde halvdel av 2014, mens «større tilgjengelighet» kommer til å skje i 2015.
Siden juli 2014, er visse Broadwell-prosessorer tilgjengelig for visse maskinvarepartnere i små mengder.
11. august 2014 viste Intel frem formelt sin 14 nm produksjonsprosess for Broadwell. Denne viste at Broadwell ville ha flere mibile prosessorer under Core M navnet, og at disse skulle ble sluppet ut sent i 2014 og skrivebordsprosessorer senere.

Lanseringer

5. september 2014 lanserte Intel sine tre første Broadwellbaserte prosessorer. Alle prosessorene tilhører M-klassen med prosessorer, som er mobile prosessorer, designet for bruk i laptoper, nettbrett og lignende produkter.
9. oktober 2014 ble Core M 5Y70-prosessoren lansert for bruk i en av Lenovos laptoper.
31. oktober 2014 ble fire til Broadwell prosessorer lansert, disse tilhører også M-klassen med prosessorer, som øker antallet lanserte Broadwell-prosessorer til syv.
5. januar 2015 ble 17 Broadwell-prosessorer for Celeron, Pentium, Core i3, Core i5, Core i7-seriene.
Longene

Longene er en operativsystemkjerne som har som formål å være binærkodekompatibel med applikasjonsprogramvare og utstyrsdrivere som er laget for Microsoft Windows og Linux. For å oppnå dette er visse nøkkelegenskaper ved Windows-kjernen blitt portert til Linuxkjernen.
Longene er skrevet i programmeringsspråket C og er fri og åpen programvare. Den er lisensiert under GNU General Public License versjon 2 (GPLv2).
Versjon 0.1.0 ble lansert 30. april 2006. Siste versjon er 1.0 rc2 som ble lansert 16. januar 2014.
Utleveringspålegg

Utleveringspålegg er et tvangsmiddel i norsk straffeprosess hvor det blir gitt pålegg om utlevering av et bevismiddel. Vilkåret er at tingen «antas å ha betydning som bevis». Hovedvilkåret for å pålegge noen å utlevere et bevis er at vedkommende har vitneplikt i saken.
I utgangspunktet besluttes utleveringspålegg av en domstol. Dersom det «ved opphold er fare for at ettersforskningen vil lide» kan beslutning om utleveringspålegg bestemmes av påtalemyndigheten, men da slik at pålegget raskest mulig blir forelagt retten for godkjenning.
Ereis

Utseende

Middelsstore, kraftige, brokete fargede trebukker. Kroppsformen er kort og plump, beina nokså korte og kraftige. Antennene hos hannene er noe lengre enn kroppen. Disse artene er gjerne lyst gråaktige eller gulbrune med svarte flekker på dekkvingene.

Levevis

Disse billene har larver som lever i død ved av løvtrær, ofte like under barken.

Utbredelse

Slekten er utbredt i Sørøst-Asia.
Crips

Crips er en primært, men ikke utelukkende, afroamerikansk bande fra USA. Den ble grunnlagt i Los Angeles i California i 1969 av Raymond Washington og Stanley Williams. Det som en gang var en allianse mellom to autonome bander, er nå et løst nettverk av individuelle sett, som ofte er i åpen krig med hverandre. Banden finnes i de fleste store byer i USA.
Crips er en av de største og mest voldelige sammenslutninger av gatebander i USA, med et anslått medlemstall på 50 000. Banden er kjent for å være involvert i mord, ran, narkotikahandel og mange andre kriminelle aktiviteter. Banden er kjent for sine medlemmers bruk av blåfarvet tøy, men denne praksisen har avtatt på grunn av politiets harde linje overfor bandemedlemmene. Medlemmer av Crips myrder hverandre i interne oppgjør i en tre ganger så stor skala som de myrder rivaliserende medlemmer i erkerivalen Bloods.
Hemulen

Hemulen er en av figurene i Tove Janssons bøker om Mummitrollet, utgitt fra 1945 til 1970. Hemulen, eller egentlig hemulene, introduseres allerede i den første av bøkene, Småtrollene og den store oversvømmelsen (1945), der de er distré samlere. Hemulen er et egennavn som brukes om flere figurer av arten hemuler i bøkene. De er sjefete, humørløse og glade i å samle og organisere. De «representerer det ordnede samfunn. Pliktmenneskene.» De er velmenende, men uten evne til å lytte og uten følelse for nyanser. I de første bøkene framstår de mest som samlere, men etter hvert, fra og med Farlig midtsommer (1954), framstår de mer som et ordenspoliti.
Hemulene ligner på mummitrollene, men er slankere og høyere. De er kledd i en blå kjortel. Navnet Hemulen viser til det svenske ordet hemul, som er et juridisk faguttrykk noenlunde tilsvarende «rettmessig».
I Småtrollene og den store oversvømmelsen og Kometen kommer (1946) opptrer en hemul som var frimerkesamler men som har gått over til å samle planter. I Mummipappa på eventyr (1950) forteller Mummipappa om sin oppvekst på barnehjem, hvor en kvinnelig hemul var bestyrer. I Trollvinter (1957) opptrer en sportslig, friskfyraktig hemul som skiløper. I den siste boken, Sent i november (1970), symboliserer Hemulen motsetningen mellom trygghet og eventyrlyst.
Surfing under Stillehavslekene 2011

Surfing under Stillehavslekene  2011. Surfing var en av flere sporter som var med i de fjortende stillehavslekene som ble arrangert i Nouméa på Ny-Caledonia i perioden 27. august til 10. september 2011. Det var fjerde gangen som surfing var med på programmet under stillehavslekene. Det var tre øvelser, to for menn og en for kvinner. Tahiti ble beste nasjon med to gullmedaljer foran Ny-Caledonia med en.
Air Tropiques

Historie

Air Tropiques ble etablert i 2001 og flyselskapet startet flyvninger i februar 2001. Air Tropiques har 50 ansatte.
Caproni Ca.100

Design og utvikling

Ca.100 (med kallenavnet «Caproncino», lille Caproni) var basert på de Havilland DH.60 Moth som Caproni hadde bygget på lisens. De reviderte vingene utgjorde et omvendt biplan. Han endret også halerorene. Ellers var dens vinger lik Moth, ikke akoverstrøket eller staggered. Det var et skrog av tre, kledd med stoff og med åpne sittebrønner i tandem. Det hadde et fast konvensjonelt understell. Drivstoffet kom fra en tank i Moth stil, en strømlinjeformet tank på den midtre delen av øvre vinge. Det fløy for første gang i slutten av 1928, ført av Domenico Antonin ved Milan-Taliedo.
Ca.-100 ble drevet av flere typer motorer. Den vanligste var 115 Hk Isotta Fraschini Asso 80R og 145 Hk Colombo S. 63, begge 6-sylindrede luftkjølte innebygde motorer, og udekkede 85 Hk Fiat A. 50 og 140 Hk A. 54 7-sylindrede stjernemotorer. Andre motorer var 135 Hk Walter NZ-85, Farini T. 58, Fiat A. 53, Fiat A. 60 stjernemotor og Colombo S. 53, Cirrus store rekkemotor, de Havilland Gipsy og de Havilland Major.

Operativ historie

Regia Aeronautica fikk 2 prototyper og 675  Ca.100 bygget av Bergamasche, Breda, C. N. A. og Macchi samt Caproni. 30 av de Macchi-bygget eksemplarer var utstyrt med flottører og kalt  Ca.100 Idro. Ca.-100 ble for det meste brukt som primær skolefly, selv om noen ble brukt til sndre oppgaver .
Ca. 100 ble eksportert til Peru og Portugal. Noen ble også produsert av Capronis bulgarske datterselskap som KN-1. Tolv Ca.100 "PR" (Venezuela), et derivat med helt metallskrog, drevet av en 120 Hk Kinner B-5 motor ble bygget på lisens av den peruanske regjering fra 1937.
Et Ca.100 Idro sjøfly satte høyderekord for sjøfly på 5 334 meter  i 1931.

Overlevende

Den siste flydyktig opprinnelige landfly, Ca.100, I-ABMT er det tidligere militære, MM55194. Nå eid av Aero Klubb Como sjøfly. Registrert I-ABOU, ex-MM65156, er blitt gjenoppbygd etter take-off kollisjon i 2006.
Et sjøfly,tidligere I-PLATE og  MM56237 finnes i Museo dell'Aeronautica Gianni Caproni, Trento.
Tidligere I-BIZZ og MM56271 finnes i Royal Saudi-Air Force Museum.
.30 Idiot

.30 Idiot er et kallenavn på den deformerte tomhylsen man får ved å skyte en .308 Winchester-patron (7,62 x 51 mm, kalt «7,62 kort») i en rifle kamret for .30-06 Springfield (7,62 x 63 mm, kalt «7,62 lang»). Sammen med .223 Rem/ 5,56 × 45 mm/ og 6,5 x 55 mm regnes de to kaliberne som de mest utbredte til grovkalibrede jaktrifler i Norge. Ved lading vil den kortere .308-patronen mangle støtte mot veggene i .30-06-kammeret, noe som fører til at hylsen deformeres kraftig under avfyring. Dette kan være farlig og medføre hylsespreng, men siden det er mye patronspill (god plass i kammeret) er risikoen som regel liten.
Usikkerhet oppstår av og til rundt «HV-Mausere» som ble etterlatt i Norge av tyskerne etter 2. verdenskrig og tatt i bruk av norges Forsvar. Etter krigen valgte Kystartilleriet å beholde riflene sine i det originale 8x57 mm, mens hæren og luftforsvaret kamret om riflene sine på Kongsberg Våpenfabrikk. 30-06 ble valgt siden det var standarden i den amerikanske hæren på det tidspunktet, men løpene ble bare merket med «7,62». I 1954 innførte NATO 7,62 x 51 mm som standard kaliber, og et lite antall Mauser-karabiner ble ombygd til 7,62 x 51 med betegnelsen 7,62 mm Mauser M98kF2 og en del skarpskyttergevær M/59F1. På samme tid var 7,62 x 51 standard i Det frivillige Skyttervesen som kunne medføre ytterligere forvirring. De fleste av Forsvarets grener gikk over til AG-3 fra 1966, men Mauser i 30-06 ble brukt videre i Heimevernet frem til utskriftning til AG-3 ble startet tidlig på 1970-tallet.
Schloßplatz (Wiesbaden)

Schloßplatz (slottsplassen) er en kjent plass i sentrum av Wiesbadens indre by. Den har navnet sitt etter Wiesbadens byslott. I 1862 ble Marktkirche oppført ved plassen.
Ryvarden fyr

Historie

Ryvarden har vært et seilingsmerke i over tusen år, helt siden den oppdagelsesreisende Floke Vilgerdson bygget en varde på neset i 869, «Floke-varden». I den islandske Landnámabók fortelles at han reiste varden þar er mætist Hordaland ok Rogaland. Denne varden ble brukt som grunnmur da fyret ble utvidet i 1861. Varden lå på det stedet der Floke blotet mens han lå i Mølstrevåg og ventet på vind. Ifølge sagaen trollet han også kraft inn i tre ravner som viste ham veien over havet til Island, derav hans tilnavn «Ravne-Floke». Vel ankommet Island tok han land i Vatnsfjörður, men landnåmet mislyktes. Floke rakk likevel å gi Island navn - etter drivisen nordfra.
Tormod Torfæus skrev i Historia Norvegiæ (1711) at dette navnet ennå var i bruk, men at bøndene kalte stedet Ryevarden. Stedet ligger litt nord for den nåværende grensen mellom Hordaland og Rogaland. Første ledd i stedsnavnet forbindes med Ryfylke, som stammer fra det norrøne folkenavnet rygir (liksom Rügen trolig med betydningen «rugdyrkerne»). Men tolkningen er uviss, og navnet har også vært knyttet til «grenselinje».
Det første fyret på Ryvarden kom i 1849. Den første fyrvokteren var Jon Simonsen Mølstre, til daglig også kalt Jo Berget. Han var kjøpmann i Mølstrevåg på midten av 1800-tallet og fyrvokter. Det ble bygget nytt fyr eller utvidet en rekke ganger frem til siste fyrmesterbolig fra 1958. Det ble i 1994 reist ny varde til minne om den gamle.

Ryvarden kulturfyr

Fyret ble automatisert og fraflyttet i 1984. Fra 1992 har Ryvarden vært brukt til kulturelle aktiviteter og omtales som Ryvarden kulturfyr. På stedet er det i dag et galleri, Galleri Ryvarden, i fyrmesterboligen fra 1958. Det er også kafedrift, et kunstatelier, Flókemuseet og en representasjonsbolig. Bygningene på Ryvarden blir også benyttet til annen kulturell aktivitet, blant annet har gruppen Vamp spilt inn flere av sine plater der. Sveio kommune kjøpte i april 2005 bygningene ved Ryvarden fyr fra Kystverket for 750.000 kroner.

Minne om Sleipnerforliset

Ved Ryvarden fyr er det også et minnesmerke over Sleipner-forliset, som skjedde like ved. Hurtigbåten MS «Sleipner» gikk på grunn på skjæret Store Bloksen og sank den 26. november 1999. 16 personer omkom i forliset.

Tusenårssted

Ryvarden fyr er Sveio kommunes tusenårssted.
Drina (sommerfugl)

Utseende

Middelsstore til ganske store (vingespenn 35-45 millimeter) stjertvinger, bakvingen med én kort til middels lang stjert. Oversiden er metallisk blå eller brun, med mer eller mindre tydelige, hvite flekker ved bakvingens bakhjørne. Undersiden er brunhvit, vingespissene og ytterkantene kan være brune, ofte med noen svarte flekker ved bakhjørnet.

Utbredelse

Slekten er utbredt i Sørøst-Asia, fra Burma i vest til Borneo og Filippinene i øst.
Carandiru

Carandiru-massakren

I 1992 var fengselet sted for Carandiru-massakren, der 111 fanger ble drept av 68 militærpoliti. Ingen av de militære ble drept i aksjonen. Aksjonen betraktes som en stort brudd på menneskerettighetene i Brasils historie. Massakren ble utløst av et fangeopprør i fengselet og politiet gjorde lite før militærpolitiet i São Paulo stormet anlegget. Overlevende hevdet at politiet også skjøt mot innsatte som allerede hadde overgitt seg eller forsøkte å gjemme seg i sine celler.
Ansvarlig for aksjonen, oberst Ubiratan Guimarães, ble opprinnelig dømt til 632 års fengsel for hans mishandling av opprør og påfølgende massaker. 16. februar 2006 ble dommen annullert fordi Guimarães overbeviste retten om at han bare fulgte ordre. Flere menneskerettighetsgrupper betegnet situasjonen som et skritt bakover og som et stort bidrag til straffefrihet for politivold. Guimarães, som også var medlem av São Paulos delstatsforsamlinger, ble drept i september 2006.
Massakren førte til danningen av en gruppe blant andre brasilianske innsatte kalt Primeiro Comando da Capital i 1993. Denne gruppen antas å stå bak drapet på José Ismael Pedrosa, direktør for fengselet på den tiden.
Fengselet ble revet den 9. desember 2002.

I etterkant

Drauzio Varella, en kjent brasiliansk lege, var frivillig ubetalt lege i Carandiru fra 1989 til 2001 og er kjent for sitt arbeid mot aids. Han skrev boken, Estação Carandiru (norsk: Carandiru Stasjon), som beskriver hans egne erfaringer der og de ​​fryktelige forholdene for de innsatte. Boken ble senere gjort om til film (Carandiru, regissert av Hector Babenco), og begge ble høyt ansett av kritikere og publikum.
Borgå folkakademi

Borgå folkakademi er en skole etablert i 2005 i Borgå, Finland ved en sammenslåing av Borgå folkhögskola (grunnlagt 1889) og Svenska folkakademin (grunnlagt 1909).
Lissotes darlingtoni

Utseende

En liten til middelsstor (11-17 millimeter), noe bred, blank, mørkbrun til svart hjortebille. Hannen har noe forstørrede, krumme kjever (mandibler) som er omtrent så lange som hodet og har knudrete tenner både på under- og overkanten. Kroppen er grovt og ganske tett punktert. Pornotum er firkantet, noe bredere enn langt. Hunnen mangler forstørrede kjever, hodet er mindre enn hos hannen, pronotum mer rundet og oversiden finere punktert.

Levevis

Både voksne og larver lever under råtnende stokker av eukalyptus i skoger over 1000 meter over havet.

Utbredelse

Arten lever i Australia (Victoria).
NM i svømming 1929

NM i svømming 1929 ble arrangert i form av ulike norgesmesterskapsstevner i Halden og Oslo.
Sykling under de britiske imperie- og samveldeleker 1966

Sykling under de britiske imperie- og samveldeleker 1966. Sykling var en av flere sporter under de britiske imperie- og samveldeleker (British Empire and Commonwealth Games) som ble arrangert i Kingston på Jamaica i perioden 4. til 13. august 1966. Det var de åttende lekene i det som kom til å bli Samveldelekene (Commonwealth Games) fra 1978. De fire første lekene het de britiske imperielekene (British Empire Games) de neste fire (1966-1966) het (British Empire and Commonwealth Games). I lekene i 1966 ble det konkurrert i fem øvelser, fire i bane- og en i landeveissykling, kun for menn. England ble beste nasjon med to gullmedaljer foran Trinidad og Tobago som også vant to gull.
Kadmonitter

Kadmonitter var ifølge Det gamle testamente og Den hebraiske bibel en stamme nevnt i den pakt Gud gjorde med Abraham.
Stammens identitet er ukjent. Ifølge M. G. Eastons bibelordbok bebodde kadmonittene den nordøstre delen av Palestina; det antas at de er identiske med «Østens barn», som bebodde landet mellom Palestina og Eufrat.
En tolkning i Jewish Encyclopedia identifiserer kadmonittene med nabateerne. Encyclopaedia Judaica skriver at det er divergerende meninger angående identifiseringen av kenittene, kenisittene og kadmonittene: en sannsynlig tolkning er at de var arabiske stammer på grensen til Kanaan; en annen tolkning er at stammene refererer til Lilleasia, Trakia og Kartago.
Strømsoddbygdveien

Strømsoddbygdveien (fylkesvei 178 i Buskerud) er en vei i Ringerike kommune som går nordover fra Sokna (riksvei 7) til Strømsoddbygda, der den ender i en bomvei (betalingsbom) som er farbar med bil via Vidalen til sørenden av Hedalen. Veiens lengde er 10,7 km.